

2022./2023. gada krātuves cikla ­­­­­Grupētās jaudas produkta izsoles nolikums

Izsoles identifikācijas numurs –

Conexus Baltic Grid IPGK1YP/2022/16

**1. Izsoles mērķis, vispārīga informācija**

1.1. Izsoles mērķis ir nodrošināt Inčukalna pazemes gāzes krātuves (turpmāk – krātuve) jaudas skaidru, pārredzamu un nediskriminējošu piešķiršanu dabasgāzes uzglabāšanas sistēmas lietotājiem (turpmāk – sistēmas lietotājs), veicot krātuves jaudas rezervēšanu.

1.2. Akciju sabiedrība "Conexus Baltic Grid" (turpmāk - AS "Conexus Baltic Grid"), vienotais reģistrācijas numurs: 40203041605, adrese: Stigu iela 14, Rīga, LV – 1021, ņemot vērā Sabiedrisko pakalpojumu regulēšanas komisijas 2020. gada 1. oktobra padomes lēmuma Nr.1/14 "Inčukalna pazemes gāzes krātuves lietošanas noteikumi" (turpmāk – Krātuves lietošanas noteikumi) 2. pielikuma 1.1. un 1.2. apakšpunktā noteikto, sistēmas lietotājam Grupētās jaudas produktu (turpmāk – Jaudas produkts) 2022./2023. gada krātuves ciklam piešķir, piemērojot izsoles procedūru (turpmāk – Izsole).

1.3. Izsoles priekšmets ir noteikta krātuves jaudas apjoma izmantošanas tiesība 2022./2023. gada krātuves ciklā Jaudas produkta ietvaros, kuru izmantojot sistēmas lietotājs var uzglabāt dabasgāzi krātuvē Izsoles rezultātā piešķirtajā krātuves jaudas apjomā, novietot dabasgāzi krātuvē un izņemt dabasgāzi no krātuves.

1.4. Izsoles veids – izsole, kurā izmanto vienotas prēmijas noteikšanu ("pay-as-clear").

1.5. Šīs Izsoles ietvaros Jaudas produktam 2022./2023. gada krātuves ciklā maksimāli pieejamais krātuves jaudas apjoms – 2 476 412,578 MWh.

1.6. Izsolē var piedalīties jebkurš dabasgāzes pārvades sistēmas lietotājs un sistēmas lietotājs (persona, kura ir noslēgusi pārvades sistēmas pakalpojumu līgumu, balansēšanas līgumu ar kādu no vienotās Igaunijas un Latvijas balansēšanas zonas dabasgāzes pārvades sistēmas operatoriem un dabasgāzes uzglabāšanas pakalpojuma līgumu ar AS "Conexus Baltic Grid") (turpmāk – Izsoles dalībnieks).

1.7. AS "Conexus Baltic Grid" pēc Izsoles dalībnieka pieprasījuma sniedz skaidrojumu par šajā Nolikumā ietvertajām prasībām. Skaidrojuma pieprasījumu Izsoles dalībnieks iesniedz elektroniski šā Nolikuma 2.22. apakšpunktā noteiktajām AS "Conexus Baltic Grid" kontaktpersonām ne vēlāk kā trīs darba dienas pirms šā Nolikuma 2.1. apakšpunktā noteiktās Izsoles norises dienas. AS "Conexus Baltic Grid" atbildi uz skaidrojuma pieprasījumu sniedz elektroniski ne vēlāk kā vienu darba dienu pirms Izsoles norises dienas.

1.8. Izsoles dalībnieks, sazinoties ar AS "Conexus Baltic Grid" šajā Nolikumā paredzētajos gadījumos, informāciju un dokumentus iesniedz pēc izvēles latviešu vai angļu valodā.

**2. Izsoles norise, piedāvājumu iesniegšana**

2.1. AS "Conexus Baltic Grid" rīko Izsoli 2022. gada 17. maijā.

2.2. Izsoles piedāvājuma lapu saskaņā ar šā Nolikuma pielikumu (turpmāk – Piedāvājums) var iesniegt Izsoles dalībnieks, kurš atbilst šā Nolikuma 1.6. apakšpunkta nosacījumiem.

2.3. Izsoles dalībnieks iesniedz AS "Conexus Baltic Grid" Piedāvājumu, to nosūtot uz elektroniskā pasta adresi auction@conexus.lv no 2022. gada 17. maija plkst. 12:00 līdz 2022. gada 17. maija plkst. 13:00 (pēc Latvijas laika).

2.4. Izsoles dalībnieks ar vienu elektroniskā pasta sūtījumu iesniedz vienu Piedāvājumu. Ja ar vienu elektroniskā pasta sūtījumu tiek iesniegti vairāki Piedāvājumi, visus Izsoles dalībnieka iesniegtos Piedāvājumus AS "Conexus Baltic Grid" noraida un neizskata.

2.5. Piedāvājums ir noformēts elektroniskā formātā (.xlsx, .pdf vai .ods), ievērojot normatīvos aktus par elektronisko dokumentu noformēšanu, parakstītu ar drošu elektronisko parakstu, kas satur laika zīmogu un ir aizsargāts ar Microsoft Office vai Libre Office šifrēšanu, izmantojot paroli.

2.6. Piedāvājumu iesniedz un paraksta Izsoles dalībnieka pārstāvis ar paraksta tiesībām vai tā pilnvarotā persona. Pārstāvību apliecinošā dokumentā var tikt noteikts, ka attiecīgā persona ir tiesīga iesniegt un parakstīt piedāvājumus arī uz visām turpmākajām krātuves jaudas izsolēm jaudas produktiem, kuru izmantošanas perioda sākums ir 2022./2023. gada krātuves cikls, un par kurām AS "Conexus Baltic Grid" savā tīmekļvietnē ir publicējis informāciju atbilstoši Krātuves lietošanas noteikumu 24.1. apakšpunktā noteiktajam.

2.7. Piedāvājumu var parakstīt ar elektronisko parakstu, ja starp AS "Conexus Baltic Grid" un Izsoles dalībnieku ir noslēgta atsevišķa vienošanās par dokumentu pieņemšanu un atzīšanu par saistošiem bez droša elektroniskā paraksta. Parakstot Piedāvājumu elektroniski, Izsoles dalībnieks ievēro šā Nolikuma 2.5. apakšpunktā noteiktās dokumentu noformēšanas un šifrēšanas prasības.

2.8. AS "Conexus Baltic Grid" nekavējoties, bet ne vēlāk kā līdz 2022. gada 17. maija plkst. 13:05 (pēc Latvijas laika), elektroniski informē Izsoles dalībnieku par Piedāvājuma saņemšanu. Apliecinājums par Piedāvājuma saņemšanu nav uzskatāms par apliecinājumu, ka Izsoles dalībnieka iesniegtais Piedāvājums ir noformēts vai iesniegts atbilstoši šā Nolikuma prasībām.

2.9. Izsoles dalībnieks no 2022. gada 17. maija plkst. 13:00 līdz 2022. gada 17. maija plkst. 14:00 (pēc Latvijas laika) nosūta AS "Conexus Baltic Grid" Piedāvājuma datnes paroli uz elektroniskā pasta adresi auction@conexus.lv. AS "Conexus Baltic Grid" nekavējoties, bet ne vēlāk kā līdz 2022. gada 17. maija plkst. 14:05 (pēc Latvijas laika), elektroniski informē Izsoles dalībnieku par elektroniski iesniegtās paroles saņemšanu. Ja Piedāvājuma datnes parole netiek iesniegta, ar to nav iespējams Piedāvājuma datni atvērt, vai Piedāvājuma datnes parole tiek iesniegta ārpus šā apakšpunktā noteiktā termiņa, Piedāvājums netiek izskatīts.

2.10. AS "Conexus Baltic Grid" iesniegtos Piedāvājumus atver pēc šā Nolikuma 2.9. apakšpunktā noteiktās Piedāvājuma datnes paroles iesūtīšanas termiņa beigām. AS "Conexus Baltic Grid" atver tikai tos Piedāvājumus, kuri saņemti šā Nolikuma 2.3. apakšpunktā noteiktajā termiņā. Visi pēc šā nolikuma 2.3. apakšpunktā minētā termiņa saņemtie Piedāvājumi un Piedāvājumi, kuri no 2022. gada 17. maija plkst. 12:00 līdz 2022. gada 17. maija plkst.13:00 (pēc Latvijas laika) ir atsaukti, netiek izskatīti.

2.11. Izsoles dalībnieks var atsaukt iesniegto Piedāvājumu līdz Piedāvājuma iesniegšanas termiņa beigām, kas noteikts šā Nolikuma 2.3. apakšpunktā. Ja Izsoles dalībnieks Piedāvājumu atsauc pēc Nolikuma 2.3. apakšpunktā minētā termiņa, Piedāvājums tiek vērtēts saskaņā ar šā Nolikuma 4. punktu un Izsoles dalībniekam ir saistoši Izsoles rezultāti un saistību apmērs, ko AS "Conexus Baltic Grid" paziņo saskaņā ar šā Nolikuma 5. punktu.

2.12. Piedāvājuma saturs un informācija par Piedāvājuma iesniegšanas un izvērtēšanas gaitu ir ierobežotas pieejamības informācija, kas par tādu uzskatāma saskaņā ar Enerģētikas likuma 112. panta 18. punktu, Komercnoslēpuma aizsardzības likuma 2. pantu un Informācijas atklātības likuma 5. panta otrās daļas 3. punktu.

2.13. AS "Conexus Baltic Grid" pēc Piedāvājumu atvēršanas var pieprasīt no Izsoles dalībnieka papildu informāciju par viņa iesniegto Piedāvājumu. Izsoles dalībnieks atbildi uz papildu informācijas pieprasījumu nosūta AS "Conexus Baltic Grid" elektroniski papildu informācijas pieprasījumā norādītajā termiņā, kas nevar būt īsāks par 1 (vienu) stundu.

2.14. Izsoles dalībnieks Piedāvājuma ietvaros var iekļaut vairākus cenas solījuma piedāvājumus par Izsoles dalībnieka brīvi izvēlētu krātuves jaudas apjomu (turpmāk – Solījums).

2.15. Izsoles dalībnieks Solījumu izteic pieprasītā Jaudas produkta apjomam, kas nav mazāks par 1 (vienu) MWh un lielāks par šā Nolikuma 1.5. apakšpunktā noteikto Jaudas produkta maksimāli pieejamo krātuves jaudas apjomu un kas ir noapaļots līdz veselam skaitlim.

2.16. Izsoles dalībnieks Piedāvājumā norāda, vai pieprasītais Jaudas produkta apjoms ir uzskatāms par fiksētu vai mainīgu, lai izvairītos no maznozīmīga krātuves jaudas apjoma piešķiršanas, ja iestājas šā Nolikuma 4.4.2. apakšpunktā noteiktie apstākļi.

2.17. Šā Nolikuma 2.3. apakšpunktā noteiktajā termiņā Izsoles dalībnieks var iesniegt jaunu Piedāvājumu. AS "Conexus Baltic Grid", vērtējot Piedāvājumus saskaņā ar šā Nolikuma 4.punktu, izmanto pēdējo Izsoles dalībnieka iesniegto Piedāvājumu.

2.18. AS "Conexus Baltic Grid" noraida Piedāvājumu, ja tas neatbilst šajā Nolikumā noteiktajām prasībām.

2.19. AS "Conexus Baltic Grid" var pārtraukt Izsoli jebkurā laikā, ja tam ir objektīvs pamatojums.

2.20. Izsoles dalībnieks sedz visus izdevumus, kas tam radušies saistībā ar Piedāvājuma sagatavošanu un iesniegšanu. AS "Conexus Baltic Grid" nekompensē un neatlīdzina Izsoles dalībniekiem ar Izsoli saistītos zaudējumus.

2.21. Piedāvājuma ietvaros iesniedzot vairākus Solījumus, Izsoles dalībnieks uzņemas atbildību, ka šādi strukturēts Piedāvājums daļā var tikt noraidīts saskaņā ar šā Nolikuma 4.2. apakšpunktu.

2.22. AS "Conexus Baltic Grid" ir tiesības noraidīt tāda Izsoles dalībnieka Piedāvājumu, kurš no 2022./2023. gada krātuves cikla izņemšanas sezonas sākuma līdz Izsoles norises dienai nav atjaunojis saistību izpildes nodrošinājumu un kuram uzglabāšanas sistēmas operators ir nosūtījis Krātuves lietošanas noteikumu 76.1. punktā noteikto brīdinājumu.

2.23. AS "Conexus Baltic Grid" informācijas sniegšanai par Izsoli attiecībā uz Izsoles procedūru un šajā Nolikumā iekļautajām prasībām ir pilnvarojis Struktūrvienības vadītāju JāniAkmeni, tālr. 29373375 un Struktūrvienības vadītāja vietnieku Kasparu Skrābānu tālr. 29213960, e-pasts: auction@conexus.lv.

**3. Solījuma cena**

3.1. Jaudas produkta Solījuma minimālā cena – 0 EUR/MWh.

3.2. Izsoles dalībnieks Solījuma cenu par MWh uzrāda *euro* (EUR) ar precizitāti līdz divām zīmēm aiz komata bez pievienotās vērtības nodokļa (PVN).

**4. Piedāvājumu vērtēšana, prēmijas noteikšana**

4.1. AS "Conexus Baltic Grid" vērtē tikai tos Izsoles dalībnieku Piedāvājumus, kuri iesniegti atbilstoši šā Nolikuma 2. punkta prasībām.

4.2. AS "Conexus Baltic Grid" sakārto šā Nolikuma prasībām atbilstošos Solījumus ekonomiskā izdevīguma secībā pēc Piedāvājumā iesniegtās Solījuma cenas (EUR/MWh), sākot ar augstāko piedāvāto Solījuma cenu, līdz tiek sasniegts šā Nolikuma 1.5. apakšpunktā noteiktais Jaudas produkta maksimāli pieejamais krātuves jaudas apjoms.

4.3. Ja kopējais Izsoles dalībnieku Piedāvājumos pieprasītais Jaudas produkta apjoms nesasniedz šā Nolikuma 1.5. apakšpunktā noteikto apjomu, AS "Conexus Baltic Grid" Izsoles dalībniekam piešķir kopējo Piedāvājuma solījumos noteikto Jaudas produkta apjomu.

4.4. Ja kopējais Izsoles dalībnieku Piedāvājumos pieprasītais Jaudas produkta apjoms pārsniedz šā Nolikuma 1.5. apakšpunktā noteikto apjomu, AS "Conexus Baltic Grid" Jaudas produktu piešķir šādā kārtībā un secībā:

4.4.1. Izsoles dalībniekam, kura Piedāvājumā norādītā Solījuma cena nav noslēdzošā Solījuma cena, sasniedzot šā Nolikuma 1.5. apakšpunktā noteikto Jaudas produkta apjomu saskaņā ar Nolikuma 4.2. apakšpunktā noteikto kārtību, Jaudas produktu piešķir pieprasītajā apjomā;

4.4.2. Jaudas produkta apjomu, kas vienāds ar starpību starp šā Nolikuma 1.5. apakšpunktā noteikto apjomu un šā Nolikuma 4.4.1. apakšpunktā noteiktajā kārtībā piešķirto Jaudas produkta apjomu piešķir proporcionāli Izsoles dalībnieka pieprasītajam Jaudas produkta īpatsvaram kopējā Solījumos, kuros piedāvātā cena ir noslēdzošā, pieprasītajā Jaudas produkta apjomā. Solījuma, kurš ir norādīts kā fiksēts un kuram nav iespējams piešķirt noteikto Jaudas produktu pilnā apjomā, ietvaros Jaudas produkts netiek piešķirts. Šo Solījumu izslēdz no proporcijas noteikšanas un veic atkārtotu proporcijas un Izsoles dalībniekiem piešķiramā Jaudas produkta apjoma noteikšanu.

4.4.3. Jaudas produkta apjoms Izsoles dalībniekam tiek piešķirts līdz pilnai MWh, kas noapaļota līdz veselam skaitlim uz leju. Jaudas produkta apjoms, kuru nav iespējams piešķirt līdz pilnai MWh, Izsoles dalībniekam netiek piešķirts.

4.5. AS "Conexus Baltic Grid" Izsoles dalībniekiem piešķirtajam Jaudas produkta apjomam piemērojamo prēmiju nosaka šādā kārtībā:

4.5.1. ja kopējais Izsolē iesniegtajos Piedāvājumos pieprasītais Jaudas produkta apjoms nesasniedz šā Nolikuma 1.5. apakšpunktā noteikto apjomu, Izsoles dalībniekiem piešķirtajam Jaudas produkta apjomam piemērojamā prēmija ir vienāda ar šā Nolikuma 3.1. apakšpunktā noteikto Solījuma minimālo cenu.

4.5.2. ja kopējais Izsolē iesniegtajos Piedāvājumos pieprasītais Jaudas produkta apjoms pārsniedz šā Nolikuma 1.5. apakšpunktā noteikto apjomu, Izsoles dalībniekiem piešķirtajam Jaudas produkta apjomam piemērojamā prēmija ir vienāda ar noslēdzošā Solījuma Piedāvājumā norādīto cenu sasniedzot vai pārsniedzot šā Nolikuma 1.5. apakšpunktā noteikto Jaudas produkta apjomu saskaņā ar Nolikuma 4.4. apakšpunktā noteikto kārtību.

**5. Izsoles rezultātu paziņošana, apstrīdēšanas kārtība, saistību apmērs un norēķinu kārtība**

5.1. Līdz nākamās dienas pēc Izsoles plkst. 11:00 (pēc Latvijas laika) AS "Conexus Baltic Grid", vienlaicīgi publicējot vienotās Igaunijas un Latvijas balansēšanas zonas IT platformā, AS "Conexus Baltic Grid" tīmekļvietnē un elektroniski nosūtot attiecīgu paziņojumu, informē visus Izsoles dalībniekus par Izsoles rezultātiem. AS "Conexus Baltic Grid" tīmekļvietnē publicē informāciju par Izsoles dalībnieku Jaudas produkta ietvaros pieprasīto kopējo krātuves jaudas apjomu, Izsoles rezultātā Jaudas produkta ietvaros piešķirto kopējo krātuves jaudas apjomu un tam piemērojamo prēmiju (EUR/MWh). AS "Conexus Baltic Grid" nosūta informāciju par Izsoles rezultātiem attiecīgajam Izsoles dalībniekam vienotās Igaunijas un Latvijas balansēšanas zonas IT platformā un elektroniski tikai tajā daļā, kas attiecināma uz konkrētā Izsoles dalībnieka iesniegto Piedāvājumu.

5.2. Izsoles uzvarētājam trīs darba dienu laikā no šā Nolikuma 5.1. apakšpunktā noteiktās Izsoles rezultātu paziņošanas dienas Izsoles rezultātu pārskatīšanas nolūkā ir tiesības apstrīdēt Izsoles rezultātus daļā, kas neatbilst Izsoles uzvarētāja iesniegtajam Piedāvājumam (turpmāk – Sūdzība). Izsoles uzvarētājs nosūta AS "Conexus Baltic Grid" uz elektroniskā pasta adresi auction@conexus.lv pamatotu Sūdzību, norādot neatbilstības starp Jaudas produkta piešķiršanas paziņojumu un Piedāvājumu. AS "Conexus Baltic Grid" izskata Sūdzību un divu darba dienu laikā informē attiecīgo Izsoles uzvarētāju par pieņemto lēmumu. Sūdzība neietekmē Izsoles uzvarētāja pienākumu, kas noteikts šā Nolikuma 5.4. apakšpunktā, ja vien AS "Conexus Baltic Grid" Sūdzības izvērtēšanas lēmumā nenosaka citādi.

5.3. AS "Conexus Baltic Grid" šā Nolikuma 5.1. apakšpunktā noteiktajā Jaudas produkta piešķiršanas paziņojumā informē Izsoles dalībnieku par piešķirto Jaudas produkta apjomu (MWh) un tam piemērojamo prēmiju EUR/MWh (bez PVN).

5.4. Pēc Jaudas produkta piešķiršanas paziņojuma saņemšanas Izsoles dalībniekam ir pienākums norēķināties ar AS "Conexus Baltic Grid" par Izsoles rezultātā piešķirto Jaudas produktu Krātuves lietošanas noteikumos, uzglabāšanas pakalpojuma līgumā un šajā Nolikumā noteiktajā kārtībā atbilstoši Jaudas produkta tarifam 1,0226 EUR/MWh un Izsoles rezultātā noteiktajai prēmijai. Piešķirtajam Jaudas produkta apjomam noteikto prēmiju (EUR/MWh) Izsoles dalībnieks maksā AS "Conexus Baltic Grid" papildus 2022./2023. gada krātuves ciklam noteiktajam Jaudas produkta tarifam –­­­ 1,0226 EUR/MWh.

5.5. Izsoles dalībnieka maksa AS "Conexus Baltic Grid" par Izsoles rezultātā piešķirto krātuves jaudu Izsoles dalībniekam tiek noteikta, reizinot prēmiju (EUR (bez (PVN)) ar Izsoles rezultātā piešķirto Jaudas produkta apjomu (MWh).

5.6. Maksa par Izsoles rezultātā Izsoles dalībniekam noteikto prēmiju iekļaujama AS "Conexus Baltic Grid" izrakstītajā rēķinā par Izsoles dalībnieka rezervēto uzglabāšanas pakalpojumu par daļu no kopējās prēmijas maksas proporcionāli atlikušajiem mēnešiem.

5.7. Samaksu par Izsoles rezultātā noteikto prēmiju Izsoles dalībnieks veic saskaņā ar uzglabāšanas pakalpojuma līgumā noteikto samaksas un norēķinu veikšanas kārtību.

5.8. Pušu savstarpējās saistības un atbildība par Izsoles rezultātā Izsoles dalībniekam piešķirto Jaudas produkta apjomu un noteikto prēmiju nosakāma uzglabāšanas pakalpojuma līguma ietvaros.

5.9. Izsoles rezultātā Izsoles dalībniekam piešķirtajam Jaudas produkta apjomam noteiktā prēmija iekļaujama saistību izpildes nodrošinājuma apmēra aprēķinā, kas tiek noteikts saskaņā ar Krātuves lietošanas noteikumu 76. punktu.

# Pielikums

# 2022./2023. gada krātuves cikla

# Grupētās jaudas produkta izsoles nolikumam

# (id. Nr. Conexus Baltic Grid IPGK1YP/2022/16)

**IZSOLES PIEDĀVĀJUMA LAPA (PIEDĀVĀJUMS)**

**Grupētās jaudas produkta izsolei (id. Nr. Conexus Baltic Grid IPGK1YP/2022/16)**

|  |
| --- |
| Datums skatāms laika zīmogā |
|  |

|  |  |  |
| --- | --- | --- |
| Izsoles dalībnieks: |  |  |
|  | EIK kods: | |
|  | Juridiskā adrese: | |
|  | Tālruņa numurs: | |
|  | E-pasta adrese: | |

Ar šo iesniedzam savu piedāvājumu 2022./2023. gada krātuves cikla Grupētās jaudas produkta izsolei (turpmāk – Izsole) ar šādiem nosacījumiem:

|  |  |  |  |  |
| --- | --- | --- | --- | --- |
| Cenas solījuma Nr. | Grupētās jaudas produkta apjoms\*\* (MWh) | Grupētās jaudas produkta apjoms\* | | Cena bez PVN (EUR/MWh)\*\*\* |
| Fiksēts | Mainīgs |
|  |  |  |  |  |
|  |  |  |  |  |

*Piezīme:*

*Ja Izsoles dalībnieks ir izvēlējies iesniegt vairākus solījumus, Izsoles dalībnieks aizpilda vairākas solījuma ailes.*

*\* Katram solījumam norāda, vai tajā norādītais Grupētās jaudas produkta apjoms ir fiksēts vai mainīgs, atzīmējot ar* ✓*attiecīgajā ailē.*

*\*\*- Grupētās jaudas produkta apjomu norāda noapaļotu līdz veselam skaitlim.*

*\*\*\*- solījuma cenu norāda ar precizitāti līdz divām zīmēm aiz komata.*

Parakstot šo piedāvājumu, apliecinām, ka piedāvājumu esam sagatavojuši neatkarīgi.

Parakstot šo piedāvājumu, apliecinām, ka mēs atbilstam Izsoles nolikumā noteiktajām Izsoles dalībniekiem izvirzītajām prasībām un piekrītam Izsoles nolikumā noteiktajai Izsoles norises, piedāvājumu vērtēšanas un krātuves jaudas piešķiršanas kārtībai.

Parakstot šo piedāvājumu, apliecinām, ka attiecībā uz mums, kā Izsoles dalībnieku, mūsu valdes vai padomes locekļiem, pārstāvēt tiesīgām personām vai prokūristiem vai personām, kuras ir pilnvarotas pārstāvēt mūs darbībās, nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras varētu ietekmēt Izsoles rezultātā un dabasgāzes uzglabāšanas pakalpojuma līgumā noteikto saistību izpildi.

Personas, kas paraksta piedāvājumu, pārstāvības pamats: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(*pielikumā pilnvara, ja piedāvājumu paraksta Izsoles dalībnieka pilnvarotā persona, vai cits pārstāvību apliecinošs dokuments, ja no publiski pieejamās informācijas nav iespējams pārliecināties par Izsoles dalībnieka pārstāvja pārstāvības tiesībām*)

Parakstītāja amats (paraksts\*) Vārds, uzvārds

\* Dokuments parakstīts ar drošu elektronisko parakstu